รัฐบาลไทย-ข่าวทำเนียบรัฐบาล-ปลัดมหาดไทยและนายกแม่บ้าน มท. เยี่ยมชมหอประวัติศาสตร์นครลำปาง ชื่นชมการบูรณาการภาคีเครือข่ายเพื่อส่งเสริมการเรียนรู้ประวัติศาสตร์นครลำปาง พร้อมทั้งขอให้ผู้ว่าฯ ลำปาง ได้พัฒนาต่อยอด
วันอาทิตย์ที่ 9 กรกฎาคม 2566
09/07/2566
ปลัดมหาดไทยและนายกแม่บ้าน มท. เยี่ยมชมหอประวัติศาสตร์นครลําปาง ชื่นชมการบูรณาการภาคีเครือข่ายเพื่อส่งเสริมการเรียนรู้ประวัติศาสตร์นครลําปาง พร้อมทั้งขอให้ผู้ว่าฯ ลําปาง ได้พัฒนาต่อยอด
ปลัดมหาดไทยและนายกแม่บ้านมหาดไทย เยี่ยมชมหอประวัติศาสตร์นครลําปาง ชื่นชมการบูรณาการภาคีเครือข่ายเพื่อส่งเสริมการเรียนรู้ประวัติศาสตร์นครลําปาง พร้อมทั้งขอให้ผู้ว่าฯ ลําปาง ได้พัฒนาต่อยอดการเรียนรู้ประวัติศาสตร์อย่างต่อเนื่อง
ปลัดมหาดไทยและนายกแม่บ้านมหาดไทย เยี่ยมชมหอประวัติศาสตร์นครลําปาง ชื่นชมการบูรณาการภาคีเครือข่ายเพื่อส่งเสริมการเรียนรู้ประวัติศาสตร์นครลําปาง พร้อมทั้งขอให้ผู้ว่าฯ ลําปาง ได้พัฒนาต่อยอดการเรียนรู้ประวัติศาสตร์อย่างต่อเนื่อง เพื่อความภาคภูมิใจให้กับเด็ก เยาวชนอย่างยั่งยืนต่อไป
วันนี้ (9 ก.ค. 66) เวลา 16.00 น. ที่หอประวัติศาสตร์นครลําปาง เลขที่ 16 ถ.ทิพย์ช้าง ต.หัวเวียง อ.เมืองลําปาง จ.ลําปาง นายสุทธิพงษ์ จุลเจริญ ปลัดกระทรวงมหาดไทย พร้อมด้วย ดร.วันดี กุญชรยาคง จุลเจริญ นายกสมาคมแม่บ้านมหาดไทย ดร.ยงยุทธ สุวรรณบุตร สมาชิกสภาผู้แทนราษฎรจังหวัดสมุทรปราการ ชุดที่ 25 นางอรัญญา สุวรรณบุตร นายกเทศมนตรีตําบลแพรกษา เยี่ยมชมหอประวัติศาสตร์นครลําปาง (Nakhonlampang Historical Center) โดยมี นายชัชวาลย์ ฉายะบุตร ผู้ว่าราชการจังหวัดลําปาง รองศาสตราจารย์ ดร.สุพรรณี ฉายะบุตร ประธานแม่บ้านมหาดไทยจังหวัดลําปาง นางสาวตวงรัตน์ โล่ห์สุนทร นายกองค์การบริหารส่วนจังหวัดลําปาง นางจิตรี จิวะสันติการ ประธานสภาวัฒนธรรมจังหวัดลําปาง พันเอก สันดุษิต ดีบุกคํา ประธานคณะกรรมการประสานงานภาคีเครือข่ายลําปางรักษ์เมืองเก่า ให้การต้อนรับและนําเยี่ยมชม
นายสุทธิพงษ์ จุลเจริญ ปลัดกระทรวงมหาดไทย กล่าวว่า จังหวัดลําปาง หรือ "เขลางค์นคร" มี ประวัติศาสตร์ความเป็นมายาวนานมากกว่า 1,340 ปี ซึ่งตนก็ได้มาบรรจุรับราชการครั้งแรก เมื่อปี 2531 เป็นปลัดอําเภอวังเหนือ จังหวัดลําปาง และต่อมาย้ายมาเป็นปลัดอําเภอเมืองลําปาง จึงมีความผูกพันกับจังหวัดลําปาง เพราะเป็นภูมิลําเนาราชการแห่งแรก ซึ่งการได้มาเยี่ยมชมหอประวัติศาสตร์นครลําปางในวันนี้ ทําให้ได้ย้อนรําลึกประวัติศาสตร์ของจังหวัดลําปาง ที่ควรค่าแก่การส่งเสริมให้เด็ก เยาวชน ประชาชน ตลอดจนนักท่องเที่ยวทั้งชาวไทยและชาวต่างประเทศ ได้มาศึกษาเรียนรู้ถึงเกียรติภูมิและประวัติศาสตร์อันน่ายกย่องชื่นชมของจังหวัดลําปาง ที่ถูกถ่ายทอดผ่านภาพถ่ายสําคัญ และยิ่งเป็นที่น่าภาคภูมิใจยิ่งที่หอประวัติศาสตร์แห่งนี้เกิดขึ้นได้ภายใต้การนําของท่านผู้ว่าราชการจังหวัดลําปาง ร่วมกับภาคีเครือข่ายในพื้นที่จังหวัดลําปาง โดยมีเป้าหมายเพื่อให้ประชาชนคนลําปางมีความสุขและมีคุณภาพชีวิตที่ดีตามวิถีวัฒนธรรมของคนลําปาง
"ขอให้ท่านผู้ว่าราชการจังหวัดลําปาง ท่านประธานแม่บ้านมหาดไทยจังหวัดลําปาง ได้ร่วมกับท่านนายกองค์การบริหารส่วนจังหวัดลําปาง และประธานสภาวัฒนธรรมจังหวัดลําปาง บูรณาการภาคีเครือข่ายในพื้นที่ ได้จัดทําอัลบั้มภาพที่เกี่ยวเนื่องด้วยการเสด็จพระราชดําเนินของพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง พระบาทสมเด็จพระเจ้าอยู่หัว และพระบรมวงศานุวงศ์ทุกพระองค์ ในรูปแบบ QR Code หรือในรูปแบบที่เหมาะสม เพื่อที่จะให้ผู้ที่เข้ามาศึกษาเยี่ยมชมจะได้ค้นหาข้อมูลภาพเพิ่มเติม อันจะเป็นการซึมซับประวัติศาสตร์ที่เกี่ยวเนื่องด้วยน้ําพระราชหฤทัยที่ทรงมีต่อพสกนิกรชาวจังหวัดลําปางเสมอมา รวมทั้งสํารวจตรวจสอบภาพประวัติศาสตร์ที่เกี่ยวข้องของจังหวัดลําปางเพิ่มเติม โดยเฉพาะอย่างยิ่งภาพท่านเจ้าเมืองหรือท่านผู้ว่าราชการจังหวัดในอดีต โดยประสานกับกระทรวงมหาดไทย เพื่อค้นหารูปภาพท่านเหล่านั้นซึ่งถือเป็นบุคคลที่มีความสําคัญต่อประวัติศาสตร์ของจังหวัดลําปางมาจัดแสดงไว้ที่หอประวัติศาสตร์นครลําปางเพิ่มเติม อันจะทําให้การส่งเสริมการเรียนรู้ประวัติศาสตร์จังหวัดลําปางมีความสมบูรณ์ขึ้น และร่วมกับโรงเรียน วิทยาลัย และมหาวิทยาลัยในพื้นที่ ส่งเสริมให้นักเรียน นักศึกษา ได้มาศึกษาเรียนรู้ รวมทั้งใช้สถานที่แห่งนี้ให้เกิดประโยชน์ในการจัดกิจกรรมด้านส่งเสริมการเรียนรู้ประวัติศาสตร์ชาติไทย เป็นพื้นที่สร้างสรรค์ที่เสริมสร้างความภาคภูมิใจในความเป็นไทย การเรียนรู้ศิลปะ วัฒนธรรม ประเพณี ให้กับเด็ก เยาวชน นักเรียน นักศึกษา ในพื้นที่จังหวัดลําปาง ให้เกิดความยั่งยืนต่อไป" นายสุทธิพงษ์ฯ กล่าวในช่วงท้าย
นายชัชวาลย์ ฉายะบุตร ผู้ว่าราชการจังหวัดลําปาง กล่าวว่า จังหวัดลําปางได้ดําเนินการจัดตั้งหอประวัติศาสตร์นครลําปางขึ้น ณ จวนผู้ว่าราชการจังหวัดลําปาง (หลังเดิม) ซึ่งเป็นอาคารไม้สักที่มีสภาพทรุดโทรม และมีอายุเก่าแก่มานานหลายสมัย โดยกระทรวงมหาดไทยได้สนับสนุนงบประมาณให้สร้างจวนผู้ว่าราชการจังหวัดลําปางหลังใหม่ เพื่อทดแทนจวนผู้ว่าราชการจังหวัดลําปาง (หลังเดิม) ซึ่งภายในหอประวัติศาสตร์นครลําปางนี้ ผู้เข้าเยี่ยมชมจะได้เรียนรู้ประวัติความเป็นมาของนครลําปาง ตั้งแต่ยุค พ.ศ. 1223 จนถึงปัจจุบัน เป็นเวลานานถึง 1,300 กว่าปี และศึกษาเรียนรู้ตามหลักปรัชญาของเศรษฐกิจพอเพียง อีกทั้งยังเป็นการประชาสัมพันธ์แหล่งท่องเที่ยวทางประวัติศาสตร์ของจังหวัดลําปาง (Landmark) อีกแห่งหนึ่ง
"นอกจากนี้ ได้มีการเปิดพื้นที่จวนผู้ว่าราชการจังหวัดลําปาง (หลังเดิม) จัดกิจกรรม "จวนม่วน" ส่งเสริมการท่องเที่ยวเพื่อเรียนรู้และสร้างสรรค์งานศิลปะกับศิลปินร่วมสมัย ณ บริเวณจวนผู้ว่าราชการจังหวัดลําปาง (หลังเดิม) เพื่อเปิดพื้นที่แห่งการเรียนรู้ให้ประชาชนศึกษาด้านภูมิสังคม ภูมิบ้าน ภูมิเมือง ณ หอประวัติศาสตร์นครลําปาง และเปิดโอกาสให้ศิลปินแสดงผลงานความคิดสร้างสรรค์ สร้างนวัตกรรมที่เกิดกระบวนการพัฒนาทุกมิติอย่างสมดุล นําไปสู่การเป็นเมืองแห่งการเรียนรู้ โดยเกิดการบูรณาการทุกภาคส่วนบนฐานภูมิทางสังคม ภูมิปัญญาและวัฒนธรรมท้องถิ่น และเป็นส่วนสําคัญในการพัฒนาจังหวัดลําปางให้เป็นเมืองแห่งการเรียนรู้ เชื่อมโยง สร้างสรรค์ น่าอยู่ ยั่งยืน ส่งเสริมการเรียนรู้หอประวัติศาสตร์นครลําปางและพื้นที่ ให้หน่วยงานทุกภาคส่วนได้มาจัดกิจกรรมที่เป็นประโยชน์ต่อจังหวัดลําปาง อีกด้วย" ผู้ว่าฯ ชัชวาลย์ กล่าวเพิ่มเติม